**Nagylevelű hárs –** Wikipédiából

A nagylevelű hárs *(Tilia platyphyllos)* a [mályvafélék](https://hu.wikipedia.org/wiki/M%C3%A1lyvaf%C3%A9l%C3%A9k) *(Malvaceae)* családjába tartozó [hárs](https://hu.wikipedia.org/wiki/H%C3%A1rs_(n%C3%B6v%C3%A9nynemzets%C3%A9g)) nemzetség egyik, a [Kárpát-medencében](https://hu.wikipedia.org/wiki/K%C3%A1rp%C3%A1t-medence) is honos faja. Egy idős példánya az [ötvöskónyi hárs](https://hu.wikipedia.org/wiki/%C3%96tv%C3%B6sk%C3%B3nyi_h%C3%A1rs).[[1]](https://hu.wikipedia.org/wiki/Nagylevel%C5%B1_h%C3%A1rs#cite_note-1)

## Elterjedése, élőhelye:

Főképpen Közép- és Dél-Európában elterjedt faj. A Kárpát-medencében jellegzetesen elegyfa, amely főleg [gyertyános-tölgyesekben](https://hu.wikipedia.org/wiki/Gyerty%C3%A1nos-t%C3%B6lgyes) és [ártéri ligeterdőkben](https://hu.wikipedia.org/w/index.php?title=%C3%81rt%C3%A9ri_ligeterd%C5%91&action=edit&redlink=1) gyakori. Domináns fajjá (a [magas kőrissel](https://hu.wikipedia.org/wiki/Magas_k%C5%91ris) közösen) csak a sziklai és törmeléklejtő-erdőkben:

* [sziklai sztyepperdő](https://hu.wikipedia.org/wiki/Sziklai_sztyepperd%C5%91) *(Tilio-Fraxinetum)*
* [hársas törmeléklejtő-erdő](https://hu.wikipedia.org/wiki/H%C3%A1rsas_t%C3%B6rmel%C3%A9klejt%C5%91-erd%C5%91) *(Mercuriali-Tilietum)* válik.

## Megjelenése:

30–40 m magasra nő. Koronája fiatal korában szép kúpos, később boltozatosan magasra tör. Sudara szétágazik, ágai meredeken felfelé állnak, de a korona alsó részén a fa idős korában lehajlanak. Finom repedésekkel és hosszanti barázdákkal tarkított kérge sötétszürke vagy fakóbarna. Zöldes piros vesszői a hajtáscsúcs közelében ritkásan bársonyosan szőrösek; a szőrzet idővel lekopik.

A szinte talaj nélküli törmeléklejtőkön nemcsak szétterpeszkedő, a felszínen kígyózó gyökerei tartják meg, hanem lehajló ágai is meggyökeresednek és ágtörzzsé fejlődnek; így akár már egy-egy fa is kisebb ligetté fejlődhet.

Vörösbarna, hosszúkás tojásdad, lekerekített csúcsú rügyei a vesszőhöz képest nagyok, és két, eltérő méretű csupasz rügypikkely fedi őket. Váltakozó állású, kerekded, ferde szív alakú leveleik csúcsa kihegyesedik. A mintegy két centiméter hosszú, hengeres levélnyél a levéllemezt két szabálytalan részre osztó levélérben folytatódik. A mindkét oldalán fényes, 8–10 cm széles és akár 15 cm hosszúra is megnövő, élénkzöld levél széle szabálytalanul fűrészes. Amikor kihajt, kissé ráncos – ilyenkor színét ritkás, bársonyos szőrzet borítja, de ez idővel lekopik. Fonákán az érzugokban fehér szőrpamacsok nőnek.

2–5 (legfeljebb 6, rendszerint 3) virágból álló bogernyő virágzata a levelek hónaljából nő. A virágzat szára hat-nyolc centiméter hosszú, sárgászöld. A kellemes illatú virágok a többi [hárshoz](https://hu.wikipedia.org/wiki/H%C3%A1rs_(n%C3%B6v%C3%A9nynemzets%C3%A9g)) hasonlóan hosszúkás, ép szélű fellevélhez csatlakozó bogernyőben nyílnak. A zöldes árnyalatú csésze- és a sárgás sziromlevelek is kissé kanalasak A virágok öttagúak: öt-öt csésze- és sziromlevéllel. Számos, egyenes porzója túlnyúlik a takaróleveleken, egyenes bibeszála a porzóknál kissé rövidebb. Portokja világossárga, magháza felső állású, szőrös. A bibe is ötágú.

Gömb alakú makkja bordás, a bibeszál maradványaként kis, hegyes szárban végződik. Az érett termések a virágszárhoz nőtt, repítő murvalevéllel együtt, jellegzetesen pörögve esnek le, és a szél messzire elhordhatja őket.

## Életmódja:

A párásabb, hűvösebb klímát kedveli, ennek megfelelően erdeinkben főleg a hűvösebb, északi oldalakon és a szurdokvölgyekben nő. Leveleinek mérete jelentősen függ a termőhely vízellátásától és a hajtás jellegétől: olyannyira, hogy egy üde talajon élő [kislevelű hárs](https://hu.wikipedia.org/wiki/Kislevel%C5%B1_h%C3%A1rs) tősarjain a levelek akár nagyobbak is lehetnek a szárazabb körülmények között élő nagylevelű hárs lombkoronájának szélén növő napfényleveleknél.

Az egyik legkorábban virágzó hárs; virágai június elején nyílnak: a középsők hamarább, a szélsők később.

## Felhasználása:

Lásd a [kislevelű hársnál](https://hu.wikipedia.org/wiki/Kislevel%C5%B1_h%C3%A1rs)!

Kislevelű hárs:

### Élelmezés:

Virágzatát a méhek igen kedvelik; a nagylevelű hárssal együtt fontos mézelő növény. Leginkább június közepe táján, a teljes virágzás idején gyűjthető: a méhek is ilyenkor készítik a legfinomabb hársmézet. Forrázatát, a hársfateát élvezeti célra is isszák

### Gyógyászat:

* Drog: a kislevelű hárs [drogja](https://hu.wikipedia.org/wiki/Drog_(gy%C3%B3gyszergy%C3%A1rt%C3%A1s)) a virágzat, más hársfajok (nagylevelű hárs, európai hárs; az ezüsthárs légutakat ingerlő hatása miatt kerülendő) virágzatával együtt több gyógyszerkönyvben hivatalos *Tiliae flos* néven.
* Tartalmi anyagai: illóolaj
* Alkalmazás formája: felhasználják forrázat („tea”, 1,5 gramm aprított drog 150 gramm vízzel készült forrázata), alkoholos kivonat (1:1drog: kivonószer arányban 25V/V% alkohollal készül), tinktúra (1:5 drog: kivonószer arányban készül 45V/ V% -os alkohollal) formájában szájon át.
* Adagolás: forrázat: napi 2–4 adag; kivonat: napi 1–2-szer 2 ml; tinktúra: napi 1–2-szer 1 ml.
* Hatása: a hársfavirágzatnak nincs bizonyított gyógyhatása.
* Javallat: a népgyógyászatban meghűléses tünetek, főleg köhögés, valamint enyhe tünetekkel járó stressz oldására használják. A kezelést a tünetek jelentkezésekor kell megkezdeni, ha a tünetek súlyosbodnak, vagy nem enyhülnek, orvoshoz kell fordulni.
* Ellenjavallat: a hársfavirágzattal szembeni túlérzékenység (pl. allergia) esetén nem alkalmazható. Az alkoholos kivonatok adása 4 éven aluli gyermekeknek nem javasolt.
* Kölcsönhatás más gyógyszerekkel: nem ismert.
* Hatása a termékenységre, terhességre és tejelválasztásra: nincsenek biztonságossággal kapcsolatos adatok, ezért terhesség és szoptatás idején adagolása nem javallott.
* Hatása gépkocsivezetésre és veszélyes üzem kezelésére: nem végeztek tanulmányokat.
* Mellékhatások: nincs ismert mellékhatása. Népi tapasztalatok alapján fokozza a légúti nyák termelését, köptető hatású lehet. Nyálkás jellege miatt enyhén ingerli a gyomor nyálkahártyát.
* Túladagolás: egyetlen túladagolásos eset sem ismert.